## Odluka Ustavnog suda Republike Hrvatske broj: U-IIIA-3605/2012 od 4. travnja 2013.

### NN 51/2013 (30.4.2013.), Odluka Ustavnog suda Republike Hrvatske broj: U-IIIA-3605/2012 od 4. travnja 2013.

51 30.04.2013 Odluka Ustavnog suda Republike Hrvatske broj: U-IIIA-3605/2012 od 4. travnja 2013.

USTAVNI SUD REPUBLIKE HRVATSKE

1046

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Marko Babić, predsjednik Vijeća, te suci Mato Arlović, Slavica Banić, Mario Jelušić, Davor Krapac i Aldo Radolović, članovi Vijeća, odlučujući o ustavnoj tužbi koju je podnijela K. B. iz Z., koju zastupa I. Š., odvjetnica u Odvjetničkom društvu Š., Š. i G. j.t.d. u Z., na sjednici održanoj 4. travnja 2013. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-x-489/12 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, K. B. iz Z., U. g. C. 1, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 22.800,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) podnositeljica je 20. lipnja 2012. podnijela ustavnu tužbu smatrajući da u parničnom postupku, koji se vodi u povodu revizije pred Vrhovnim sudom Republike Hrvatske (u daljnjem tekstu: Vrhovni sud) pod brojem: Rev-x-489/12 nije donesena odluka u razumnom roku čime joj je povrijeđeno njezino pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog građanskog suda u Zagrebu broj: P-7506/00 utvrdio sljedeće pravno relevantne činjenice za odlučivanje o povredi ustavnog prava podnositeljice zajamčenog člankom 29. stavkom 1. Ustava.

Parnični postupak pokrenut je 28. kolovoza 2000. pred Općinskim sudom u Zagrebu tužbom tužitelja O. B. d.d., Z. (ranije D. B. d.d., D.) protiv podnositeljice kao I. tuženice i II. tuženika T. d.d., Z., radi plateža.

Podneskom od 21. veljače 2001. podnositeljica je podnijela odgovor na tužbu.

Na ročištu održanom 8. ožujka 2001. II. tuženik je predao u spis odgovor na tužbu, a na ročištu održanom 6. lipnja 2001. saslušana su dva svjedoka.

Iduća ročišta održana su 10. srpnja 2001., 6. ožujka 2002., 4. srpnja 2002., a na ročištu održanom 23. siječnja 2003. saslušana su dva svjedoka, nakon toga ročište je održano 15. veljače 2005.

Podneskom od 23. ožujka 2005. tužitelj je obavijestio sud da je pravni slijednik D. b. d.d. N. B.d.d. Z. koja preuzima postupak.

Nakon toga ročišta su održana 10. svibnja 2005. i 10. studenoga 2005. na kojem je saslušana podnositeljica, a na ročištu održanom 6. travnja 2006. saslušano je pet svjedoka.

Na ročištu održanom 5. listopada 2006. saslušana su dva svjedoka i zaključena je glavna rasprava.

Na ročištu održanom 26. listopada 2006. sud je objavio presudu broj: P-7506/00 kojom je usvojio tužbeni zahtjev tužitelja.

Žalbu je podnio II. tuženik 28. studenoga 2006., a podnositeljica 5. veljače 2007.

Županijski sud u Zagrebu je presudom broj: Gž-2375/07-3 od 20. prosinca 2011. u točki I. izreke djelomično odbio žalbu podnositeljice, a u točki II. izreke djelomično preinačio prvostupanjsku presudu od 26. listopada 2006., dok je u točki III. izreke prihvatio žalbu II. tuženika i preinačio presudu na način da je odbio tužbeni zahtjev u odnosu na II. tuženika, a u točki IV. izreke odbijen je zahtjev tužitelja za naknadu troškova odgovora na žalbe I. i II. tuženika.

Tužitelj je izjavio reviziju 17. veljače 2012., podnositeljica je izjavila reviziju 20. veljače 2012., a odgovor na reviziju tužitelja podnositeljica je dala 23. ožujka 2012., a tužitelj je dao odgovor na reviziju podnositeljice 26. ožujka 2012.

Predmet se povodom revizije nalazi na Vrhovnom sudu gdje se vodi pod brojem: Rev-x-489/12 te još uvijek nije okončan.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana

4. Svoju odluku Ustavni sud obrazlaže sljedeće navedenim utvrđenjima.

4.1. DULJINA SUDSKOG POSTUPKA

Postupak je pokrenut 28. kolovoza 2000. pred Općinskim sudom u Zagrebu, tužbom tužitelja O. B. d.d., Z. (ranije D. B. d.d., D.).

Postupak je u odnosu na podnositeljicu započeo 21. veljače 2001. kada podnositeljica je podnijela odgovor na tužbu.

Do dana donošenja odluke Ustavnog suda postupak nije okončan pa Ustavni sud utvrđuje da je do dana donošenja odluke Ustavnog suda postupak trajao dvanaest (12) godina, jedan (1) mjesec i četrnaest (14) dana.

4.2. POSTUPANJE NADLEŽNOG SUDA

U pravno relevantnom razdoblju, predmet se najprije vodio pred prvostupanjskim sudom, koji je od radnji relevantnih za odlučivanje o pravima i obvezama podnositeljice, proveo više ročišta za glavnu raspravu, zatim proveo je dokaz saslušanjem podnositeljice i predloženih svjedoka te je presudom od 26. listopada 2006. odlučio o tužbenom zahtjevu tužitelja.

Županijski sud u Zagrebu je presudom od 20. prosinca 2011. odlučio o žalbama podnositeljice i II. tuženika.

Protiv drugostupanjske presude podnositeljica i tužitelj izjavili su reviziju te se predmet u trenutku odlučivanja o ustavnoj tužbi podnositeljice nalazio kod Vrhovnog suda pod brojem Rev-x-489/12.

4.3. PONAŠANJE PODNOSITELJICE USTAVNE TUŽBE
(PRVOTUŽENICE U PARNIČNOM POSTUPKU)

Ustavni sud ocjenjuje da podnositeljica nije pridonijela duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se radi o relativno složenom predmetu, međutim navedena okolnost nije opravdanje za ukupno trajanje postupka u razdoblju duljem od dvanaest godina.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio više od dvanaest godina te da u trenutku donošenja ove ustavnosudske odluke još uvijek nije okončan. Imajući u vidu ukupno trajanje postupka, a posebice činjenicu da podnositeljica svojim ponašanjem nije doprinijela duljini postupka, Ustavni sud ocjenjuje da je podnositeljici povrijeđeno pravo da neovisni i nepristrani sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke ove odluke) temelji se na članku 29. Ustavnog zakona.

Broj: U-IIIA-3605/2012

Zagreb, 4. travnja 2013.

USTAVNI SUD REPUBLIKE HRVATSKE

Predsjednik Vijeća
dr. sc. Marko Babić, v. r.

Odluka, NN 51/2013-1046